ছাত্র জীবনে ইসহাক হোসেন তালুকদার বাংলাদেশ ছাত্র ইউনিয়নের তদানিন্তন বাগ্মী নেত্রী অগ্নিকন্যা মতিয়া চৌধুরীর গ্রুপে ১৯৬৮ খ্রীষ্টাব্দে অংশ গ্রহন ও ১৯৬৯ এর গণ-আন্দোলনে সক্রিয় অংশ গ্রহন করেন। ১৯৭০ খ্রীষ্টাব্দের নির্বাচনে আ’লীগের পক্ষে ব্যাপক গণসংযোগ ও মাঠ পর্যায়ে গুরুত্বপুর্ণ ভূমিকা পালন করেন। ১৯৭১ খ্রীষ্টাব্দে জাতির জনক বঙ্গবন্ধুর আহ্বানে মুক্তিযুদ্ধে অংশ গ্রহন করেন। ১৯৭২ খ্রীষ্টাব্দে আ’লীগের সাথে বিশেষভাবে যুক্ত থেকে কাজ করেছেন। ১৯৭৯ খ্রীষ্টাব্দে পাবনা পল্লীবিদ্যুৎ সমিতি-৩ এর (বর্তমানে সিরাজগঞ্জ পল্লীবিদ্যুৎ সমিতি) প্রতিষ্ঠাতা সভাপতি নির্বাচিত হন এবং ১৯৮১ খ্রীষ্টাব্দ পর্যন্ত ঐ পদে বহাল থাকেন। ১৯৮০ খ্রীষ্টাব্দে ধামাইনগর ইউনিয়ন আ’লীগের সভাপতি নির্বাচিত হন। ১৯৮৪ খ্রীষ্টাব্দে বিপুল ভোটে ধামাইনগর ইউপি’র চেয়ারম্যান নির্বাচিত হন। তিনি পাবনা বিজ্ঞান ও প্রযুক্তি বিশ্ববিদ্যালয়ের রিজেন্ট বোর্ডের অন্যতম সদস্য ছিলেন। ৯ম জাতীয় সংসদের প্রবাসী কল্যাণ ও বৈদেশিক কর্ম সংস্থান বিষয়ক স্থায়ী কমিটির সদস্য ও বাংলাদেশ জাতীয় পাঠাগার বিষয়ক স্থায়ী কমিটির সদস্য ছিলেন। ১০ম জাতীয় সংসদের সরকারি হিসাব সংক্রান্ত স্থায়ী কমিটিরও সদস্য ছিলেন। তার প্রতিষ্ঠিত বহু শিক্ষা প্রতিষ্ঠানের সভাপতি, বিভিন্ন সামাজিক ও শ্রমজীবি সংগঠনের উপদেষ্টা হিসাবে থেকে প্রতিষ্ঠান সমূহের সমৃদ্ধি সাধনে তিনি নিরলস কাজ করে গেছেন। তিনি ১৯৮৬ খ্রীষ্টাব্দে জেলা আ’লীগের সহ-সভাপতি পদ লাভ করেন এবং একই বছরে জাতীয় সংসদ নির্বাচনে প্রথম এমপি নির্বাচিত হন। তিনি ১৯৮৬ থেকে ২০১৪ খ্রীষ্টাব্দের পর্যন্ত আ’লীগের পক্ষ থেকে মোট ৫ বার মনোনয়ন লাভ করেন। মাঠ পর্যায়ে কতিপয় উচ্চাভিলাশী কর্মীর দ্বি-মুখী নীতির কারণে তিনি ২ বার অতিসামান্য ভোটের ব্যবধানে পরাজিত হন এবং ৩ বার জাতীয় সংসদ সদস্য নির্বাচিত হন। নবম জাতীয় সংসদ নির্বাচনে অর্ধলক্ষাধিক ভোটের ব্যবধানে তিনি বিএনপির হেভি ওয়েট প্রার্থীকে পরাজিত করেন। ১৯৮১ খ্রীষ্টাব্দে জাতির জনক বঙ্গবন্ধুকন্যা শেখ হাসিনা ওয়াজেদ দেশে প্রত্যাবর্তন করে শক্ত হাতে বাংলাদেশ আওয়ামীলীগের হাল ধরেন এবং দলের সভাপতি নির্বাচিত হন। এরপর সংসদের ভিতর ও বাইরে আ’লীগের চলমান আন্দোলনে নতুন রূপ নেয়। এসময় আন্দোলনে বিশেষ ভূমিকা রাখায় তিনি বঙ্গবন্ধুকন্যা শেখ হাসিনার অত্যন্ত আস্থাভাজন কর্মী ও স্থানীয় পর্যায়ে অদ্বিতীয় নেতা হিসাবে গণ্য হন। ১৯৮৫ খ্রীষ্টাব্দে স্বৈরাচার এরশাদ বিরোধী আন্দোলনে জেলা আ’লীগের সহ-সভাপতি হিসাবে তিনি এলাকায় ব্যাপক ভূমিকা পালন করেন। ১৯৭০ খ্রীষ্টাব্দে জাতীয় পরিষদ নির্বাচনে মাওলানা আব্দুর রশিদ তর্কবাগীশ ও প্রাদেশিক পরিষদ নির্বাচনে রওশনুল হক মতি মিয়ার জন্য এলাকায় একজন দক্ষ সংগঠক হিসাবে অগ্রণী ভুমিকা পালন করে তিনি আ’লীগের কেন্দ্রীয় নেতৃবৃন্দের বিশেষ নজরে আসেন। তিনি ছিলেন বঙ্গবন্ধুর বিশ্বস্ত অনুসারী, বঙ্গবন্ধুকন্যার সুযোগ্য কর্মী ও আওয়ামীলীগের জন্য স্থানীয় পর্যায়ের অদ্বিতীয় অভিভাবক।